Na temelju članka 107. stavka 9. Zakona o odgoju i obrazovanju u osnovnoj i srednjoj školi („Narodne novine“, br. 87/08., 86/09., 92/10., 105/10.-ispravak, 90/11., 16/12., 86/12., 94/13., 152/14., 7/17. i 68/18.) Školski odbor Osnovne glazbene škole Kontesa Dora, na sjednici održanoj 25. ožujka 2019. godine donio je

**P R A V I L N I K**

**O NAČINU I POSTUPKU ZAPOŠLJAVANJA U OSNOVNOJ GLAZBENOJ ŠKOLI KONTESA DORA**

1. **OPĆE ODREDBE**

**Članak 1.**

Ovim se Pravilnikom o načinu i postupku zapošljavanja (u daljnjem tekstu: Pravilnik) u Osnovnoj glazbenoj školi Kontesa Dora (u daljnjem tekstu: Škola) uređuje način i postupak provedbe natječaja u Školi kojim se svim kandidatima za zapošljavanje osigurava jednaka dostupnost javne službe pod jednakim uvjetima, sadržaj natječaja, način na koji se obavlja vrednovanje odnosno procjenjuju rezultati vrednovanja, rangiranje i odabir kandidata prijavljenih na natječaj odnosno kandidata koje je Školi uputio Ured državne uprave, imenovanje Povjerenstva za vrednovanje kandidata i djelokrug rada Povjerenstva.

**Članak 2.**

Odredbe ovoga Pravilnika ne primjenjuju se u:

- postupku imenovanja ravnatelja,

- postupku zapošljavanja pomoćnika u nastavi te stručno komunikacijskih posrednika koji nisu

 samostalni nositelji odgojno-obrazovne i/ili nastavne djelatnosti,

- na zasnivanje radnog odnosa na određeno vrijeme do 60 dana,

- na zasnivanje radnog odnosa temeljem sporazuma školskih ustanova o zamjeni

 mjesta rada radnika,

**-** u drugim slučajevima propisanim zakonom kada objava natječaja nije obvezna.

**Članak 3.**

Ovim Pravilnikom osigurava se jednaka dostupnost pod jednakim uvjetima svim kandidatima za zapošljavanje u Školi kao javnoj službi.

**Članak 4.**

O zasnivanju radnog odnosa odlučuje ravnatelj na temelju članka 114. Zakona o odgoju i obrazovanju u osnovnoj i srednjoj školi (u daljnjem tekstu: Zakon), posebnih propisa, Statuta Škole te odredbi ovoga Pravilnika.

**Članak 5.**

Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muške i na ženske osobe.

1. **NATJEČAJ**

**Članak 6.**

 Radni odnos u Školi zasniva se ugovorom o radu na temelju natječaja koji raspisuje ravnatelj Škole uz uvjete i na način propisan Zakonom i drugim zakonima i propisima.

 Iznimno od stavka 1. ovog članka, radni odnos može se zasnovati ugovorom o radu i bez natječaja u skladu sa Zakonom.

 *Objava i sadržaj natječaja*

**Članak 7.**

Kada utvrdi potrebu za popunjavanjem radnog mjesta putem javnog natječaja, Škola prijavljuje potrebu za radnikom nadležnom Uredu državne uprave.

Škola raspisuje javni natječaj nakon što je Ured državne uprave obavijesti da u evidenciji nema odgovarajuće osobe odnosno nakon što se Škola nadležnom Uredu državne uprave pisano očituje o razlozima zbog kojih upućena osoba nije primljena.

 Natječaj se objavljuje na mrežnoj stranici i oglasnoj ploči Hrvatskog zavoda za zapošljavanje i mrežnoj stranici i oglasnoj ploči Škole.

 Javni natječaj se objavljuje na mrežnim stranicama i oglasnim pločama škole i Hrvatskog zavoda za zapošljavanje, a rok za primanje prijava ne može biti kraći od osam dana.

**Članak 8.**

 **Natječaj treba sadržavati:**

1. naziv i sjedište Škole,

2. mjesto rada i naziv radnog mjesta za koje se raspisuje natječaj,

3. vrijeme na koje se sklapa ugovor o radu (neodređeno ili određeno vrijeme),

4. tjedno radno vrijeme na koje se sklapa ugovor o radu s naznakom broja sati,

5. opće i posebne uvjete za radno mjesto za koje se raspisuje natječaj ili naznaku općih akata

 u kojima su ti uvjeti navedeni,

6. naznaku priloga/dokumentacije kojom se dokazuje ispunjenost uvjeta za radno mjesto za

 koje je raspisan natječaj (u pravilu su to: životopis, diploma odnosno dokaz o stečenoj

 stručnoj spremi, dokaz o državljanstvu, uvjerenje nadležnog suda (ne starije od 6 mjeseci) da

 kandidat nije pod istragom i da se protiv njega ne vodi kazneni postupak, sukladno čl. 106.

 Zakona),

7. obvezu procjene odnosno vrednovanja kandidata,

8. napomenu da je kandidat koji se poziva na pravo prednosti pri zapošljavanju na temelju

 posebnog zakona obvezan uz prijavu priložiti svu propisanu dokumentaciju prema

 posebnom zakonu,

 9. naznaku poveznice na internetskoj stranici Ministarstva hrvatskih branitelja na kojoj su

 navedeni dokazi potrebni za ostvarivanje prava prednosti pri zapošljavanju na temelju

 Zakona o hrvatskim braniteljima iz Domovinskog rata i njihovih obitelji,

10. naznaku da će se razmatrati samo prijave koje su pravodobne i potpune,

11. naznaku da kandidati prijavom na natječaj daju privolu za obradu osobnih podataka

 navedenih u svim dostavljenim prilozima odnosno ispravama za potrebe provedbe

 natječajnog postupka,

12. naznaku roka za podnošenje prijava koji ne može biti kraći od osam dana,

13. naznaku da se na natječaj mogu javiti osobe oba spola,

14. naznaku o načinu dostavljanja prijave i adresu Škole na koju se podnose prijave s

 potrebnom dokumentacijom,

15. naznaku da se isprave prilažu u neovjerenoj preslici (prije konačnog izbora kandidat će

 priložiti izvornike ili ovjerene preslike na uvid) i

16. naznaku u kojem se roku i na koji način obavještavaju kandidati o rezultatima natječaja.

 Javni natječaj sadržava i naznaku da se u prijavi na javni natječaj navode i osobni podaci podnositelja prijave (ime i prezime, adresa stanovanja, kontakt podaci, broj telefona/mobitela, e-mail adresa) i naziv radnog mjesta na koje se prijavljuje.

 Javni natječaj može sadržavati naznaku da se radno iskustvo dokazuje elektroničkim ispisom s podacima evidentiranim u matičnoj evidenciji Hrvatskog zavoda za mirovinsko osiguranje, osobito u slučaju da je uvjet za zasnivanje radnog odnosa radno iskustvo.

 Ukoliko je uvjet radnog mjesta radno iskustvo na određenim poslovima, u natječaju se naznačuje da se isto dokazuje ugovorom o radu, potvrdom, rješenjem ili drugom ispravom poslodavca i elektroničkim ispisom s podacima evidentiranim u matičnoj evidenciji Hrvatskog zavoda za mirovinsko osiguranje.

**Članak 9.**

 Potpunom prijavom smatra se prijava koja sadrži sve podatke i priloge navedene u javnom natječaju.

 Pravovremenom prijavom smatra se prijava koja je pristigla odnosno poslana u roku koji je propisan natječajem, u skladu s posebnim propisima.

 **Članak 10.**

 Prijave kandidata zaprimaju se i urudžbiraju u tajništvu Škole.

 Sve prijave, po isteku natječajnog roka, tajnik Škole dostavlja Povjerenstvu koje sudjeluje u procjeni i vrednovanju kandidata.

**Poništenje natječaja i odluka o nezasnivanju radnog odnosa**

**Članak 11.**

Natječaj se poništava ako je objavljen suprotno važećim propisima ili zbog drugih opravdanih razloga. Odluku o poništenju natječaja donosi ravnatelj. Poništenje natječaja objavljuje se na mrežnim stranicama i oglasnim pločama Hrvatskog zavoda za zapošljavanje te mrežnim stranicama i oglasnoj pločiŠkole.

Ako prema natječaju nitko ne bude izabran odnosno ne bude sklopljen ugovor o radu, ravnatelj donosi odluku o nezasnivanju radnog odnosa.

U slučaju iz stavaka 1. i 2. ovoga članka natječaj će se ponoviti, a do zasnivanja radnog odnosa na temelju ponovljenoga natječaja ili na drugi propisani način, radni odnos će se zasnovati u skladu s člankom 6. stavkom 2. ovoga Pravilnika.

1. **POVJERENSTVO**

**Članak 12.**

Procjenu i vrednovanje kandidata obavlja Povjerenstvo za procjenu i vrednovanje kandidata za zapošljavanje (u daljnjem tekstu: Povjerenstvo).

Povjerenstvo ima tri člana.

Jedan član Povjerenstva je ravnatelj, odnosno zamjenik ravnatelja, privremeni ravnatelj ili v.d. ravnatelja.

Ostale Članove Povjerenstva iz stavka 1. ovoga članka ravnatelj može imenovati kao stalne članove Povjerenstva za tekuću školsku godinu ili ih imenovati za svaki natječaj posebno najkasnije do isteka roka za podnošenje prijave na natječaj.

Članovi Povjerenstva ne smiju biti članovi Školskog odbora i ne smiju biti s kandidatima u srodstvu u izravnoj liniji, pobočnoj liniji do drugog stupnja ni po tazbini do drugog stupnja.

Ravnatelj može imenovati i zamjenike članova Povjerenstva.

Članove Povjerenstva i/ili njihove zamjenike ravnatelj imenuje odlukom.

**Članak 13.**

Članovi Povjerenstva između sebe biraju predsjednika.

Povjerenstvo radi na sjednicama, a o radu Povjerenstva vodi se zapisnik koji vodi član Povjerenstva.

**Članak 14.**

Članovi Povjerenstva za svakog kandidata utvrđuju:

* je li dostavio pravodobnu i potpunu prijavu sa svim prilozima odnosno ispravama navedenim u natječaju,
* ispunjava li uvjete natječaja,
* poziva li se i ostvaruje li pravo prednosti pri zapošljavanju prema posebnim propisima.

Ako se na sjednici Povjerenstva ne može utvrditi ispunjava li pojedini kandidat uvjete natječaja, to se zapisnički konstatira, a do sljedeće sjednice Povjerenstva obvezno je pribaviti dodatna tumačenja.

Na sjednici Povjerenstva mogu sudjelovati i druge osobe, bez prava glasa, ako je to potrebno za rad Povjerenstva, a o tome odlučuje ravnatelj.

Kandidat za kojeg Povjerenstvo utvrdi da je dostavio nepravodobnu i/ili nepotpunu prijavu i/ili da ne ispunjava uvjete natječaja, ne sudjeluje u daljnjem postupku što se utvrđuje u zapisniku.

Ako se na natječaj nije javio niti jedan kandidat koji ispunjava uvjete natječaja, procjena odnosno vrednovanje mogu se provesti i među kandidatima koji ne ispunjavaju uvjete natječaja, u skladu s ovim Pravilnikom prema odluci ravnatelja.

**IV. PROCJENA I VREDNOVANJE KANDIDATA**

**Područja procjene odnosno vrednovanja**

**Članak 15.**

Područja iz kojih se obavlja testiranje kandidata mogu biti sljedeća:

1. za odgojno-obrazovne radnike
* intelektualno-kognitivne te psihološke sposobnosti,
* stručno-pedagoške i metodičke kompetencije,
* informatička pismenost.
1. za tajnika i voditelja računovodstva
* intelektualno-kognitivne te psihološke sposobnosti,
* propisi i primjena propisa za tajnika,
* računovodstvo za voditelja računovodstva,
* informatička pismenost.
1. za računovodstvenog i administrativnog referenta
* intelektualno-kognitivne te psihološke sposobnosti,
* informatička pismenost.
1. pomoćno-tehnički radnici u pravilu se vrednuju usmeno, razgovorom ili određivanjem obavljanja određenog posla iz djelokruga rada.

**Načini procjene odnosno vrednovanja kandidata**

**Članak 16.**

Sve kandidate koji su pravodobno dostavili potpunu prijavu sa svim prilozima odnosno ispravama i ispunjavaju uvjete natječaje, Povjerenstvo poziva na procjenu odnosno vrednovanje.

U slučaju iz članka 14. stavka 5., na procjenu odnosno vrednovanje se mogu pozvati i osobe koje ne ispunjavaju uvjete natječaja.

Povjerenstvo donosi odluku o provođenju jednoga ili više postupaka procjene odnosno vrednovanja, ovisno o potrebama konkretnog radnog mjesta, procijenjenom trajanju radnog odnosa, broju prijavljenih kandidata i drugim okolnostima.

Postupci procjene i vrednovanja mogu biti sljedeći:

* pisana provjera (testiranje) ili praktična provjera znanja i sposobnosti (ogledni nastavni sat sa ili bez pisane pripreme, provjera glazbenih reproduktivnih sposobnosti za instrumentaliste i korepetitore, praktični zadaci za nenastavno osoblje i sl.)
* razgovor s kandidatima (intervju)
* psihološko testiranje

Ako kandidat ne pristupi procjeni odnosno vrednovanju, smatra se da je odustao od prijave na natječaj.

**Članak 17.**

**Pisana procjena odnosno vrednovanje**

Pisana procjena odnosno vrednovanje može se obaviti standardiziranim testovima kao i testovima koje izradi Povjerenstvo. Testove mogu izraditi i druge osobe izvan Škole koje su stručne za određeno područje, a prema odluci ravnatelja.

Uz svako pitanje ili zadatak na pisanom testiranju, mora biti iskazan broj bodova kojim se vrednuje ispravan rezultat.

Svi kandidati dužni su sa sobom imati odgovarajuću identifikacijsku ispravu (važeću osobnu iskaznicu, putovnicu ili vozačku dozvolu).

Pri pisanoj procjeni članovi Povjerenstva ispravljaju testove i vrednuju kandidate prema broju bodova u pravilu isti dan nakon testiranja, a ako to nije moguće, testovi se pohranjuju u zatvorenu omotnicu na zaštićeno mjesto u Školi. Pri otvaranju omotnice moraju biti nazočni svi članovi Povjerenstva.

Nakon obavljenog postupka pisane procjene, izrađuje se rang-lista.

**Razgovor s kandidatima i održavanje oglednog sata**

**Članak 18.**

U slučaju intervjua s kandidatima ili održavanja oglednog sata, svi članovi povjerenstva vrednuju kandidata pojedinačno ocjenom od 1 do 5.

U postupku testiranja mogu sudjelovati i druge osobe izvan Škole koje su stručne za određeno područje, a prema odluci ravnatelja.

**Rang- lista kandidata**

**Članak 19.**

Nakon utvrđivanja rezultata testiranja Povjerenstvo utvrđuje rang- listu kandidata.

Smatra se da kandidat nije zadovoljio na provjeri znanja i sposobnosti ukoliko na jednom odnosno na svim provedenim načinima provjere nije ostvario najmanje 60% bodova od ukupnog broja bodova svih članova Povjerenstva.

**Odlučivanje o kandidatu za kojeg se traži prethodna suglasnost Školskog odbora**

**Članak 20.**

Ravnatelj odlučuje o odabiru kandidata uzimajući u obzir rezultate cjelokupnog postupka procjene kandidata te za tako odabranog kandidata traži prethodnu suglasnost Školskog odbora za zasnivanje radnog odnosa.

Odluku iz stavka 1. ovoga članka ravnatelj donosi između tri najbolje rangirana kandidata prema broju bodova.

Ako dva ili više kandidata ostvare jednak broj bodova, ravnatelj može odlučiti između svih kandidata koji imaju tri najbolje bodovana rezultata.

**Članak 21.**

Iznimno od članka 20. ovoga Pravilnika ako jedan od kandidata ostvaruje pravo prednosti pri zapošljavanju prema posebnim propisima i najbolje je rangirani kandidat odnosno ima isti najveći broj bodova kao i drugi kandidat odnosno kandidati, ravnatelj je obvezan za toga kandidata zatražiti prethodnu suglasnost Školskog odbora za zasnivanje radnog odnosa.

Ako dva najbolje rangirana kandidata ostvaruju pravo prednosti pri zapošljavanju prema posebnim propisima, ravnatelj odlučuje za kojega će kandidata zatražiti prethodnu suglasnost Školskog odbora za zasnivanje radnog odnosa.

**Ostali slučajevi procjene i vrednovanja**

**Članak 22.**

Kandidata odnosno kandidate koje je uputio Ured državne uprave u Županijiprema odluci ravnatelja može se procjenjivati odnosno vrednovati u skladu s odredbama ovoga Pravilnika.

**V. NAČIN I ROK IZVJEŠĆIVANJA KANDIDATA PRIJAVLJENIH NA NATJEČAJ**

**Članak 23.**

Sve kandidate izvješćuje se u skladu s odredbama Temeljnog kolektivnog ugovora za službenike i namještenike u javnim službama, na isti način i u istom roku koji je naveden u natječaju.

Svim kandidatima mora biti dostupan odnosno dostavljen isti tekst obavijesti o rezultatima natječaja.

Kandidate se u pravilu izvješćuje putem mrežnih stranica Škole što se navodi u natječaju, no može ih se izvijestiti i putem pošte.

Iznimno od stavka 1. do 3. ovoga članka ako se na natječaj prijavi kandidat ili kandidati koji se pozivaju na pravo prednosti pri zapošljavanju prema posebnim propisima, sve se kandidate izvješćuje istim tekstom obavijesti o rezultatima natječaja pisanom poštanskom pošiljkom, pri čemu se kandidate koji se pozivaju na pravo prednosti pri zapošljavanju prema posebnim propisima izvješćuje pisanom preporučenom poštanskom pošiljkom s povratnicom.

**VI. UVID U NATJEČAJNU DOKUMENTACIJU TE REZULTATE PROCJENE I VREDNOVANJA**

**Članak 24.**

Kandidati imaju pravo uvida u natječajnudokumentaciju i rezultate procjene odnosno vrednovanja izabranog kandidata s kojim je sklopljen ugovor o radu u skladu s propisima koji reguliraju područje zaštite osobnih podataka.

Uvid u cjelokupnu natječajnu dokumentaciju i rezultate procjene odnosno vrednovanja imaju nadležna upravna i nadzorna tijela te sud.

**PRIJELAZNE I ZAVRŠNE ODREDBE**

**Članak 25.**

Odredbe Pravilnika kojeg donosi ministar na temelju članaka 107. stavka 8. Zakona, a koje bi se odnosile na neko od područja propisanih ovim Pravilnikom neposredno će se primijeniti, do usklađenja ovoga Pravilnika.

**Članak 26.**

Ovaj Pravilnik može se mijenjati i dopunjavati samo prema postupku i na način na koji je i donesen.

**Članak 27.**

Ovaj Pravilnik stupa na snagu osmog dana od dana objave na oglasnoj ploči i mrežnim stranicama Škole.

KLASA: 012-04/19-01/2

URBROJ:2149-14/01-19-1

U Našicama, 25. ožujka 2019.

 PREDSJEDNIK

 ŠKOLSKOG ODBORA

 \_\_\_\_\_\_\_\_\_\_\_\_\_\_\_\_\_\_\_

 Ivan Krajačić, prof.

Ovaj Pravilnik objavljen je na oglasnoj ploči i web stranici Škole dana 28. ožujka 2019. i stupio je na snagu osmog dana od dana objave.

 RAVNATELJICA

 \_\_\_\_\_\_\_\_\_\_\_\_\_\_\_\_

 Marina Kopri, prof.